钦定古今图书集成/明伦汇编/氏族典/第445卷 > 《廖用贤尚友录》 > 柳雄亮
## 钦定古今图书集成/明伦汇编/氏族典/第445卷 > 《廖用贤尚友录》 > 柳雄亮

按《隋书柳机传》：“机从弟雄亮，字信诚。父桧，仕周华阳
太守。遇黄众宝作乱，桧为贼所害。雄亮时年十四，哀
毁过礼，阴有复仇之志。武帝时，众宝率其所部归于
长安，帝待之甚厚，雄亮手斩众宝，请罪阙下，帝特原
之。寻治梁州总管记室，迁湖城令，累迁内史中大夫，
赐爵汝阳县子。高祖受禅，迁给事黄门侍郎，俄以本”
官检校太子左庶子，进爵为伯。秦王俊之镇陇右也，
出为秦州总管府司马，领山南道行台左丞，卒官。有
子赞。